DDD ดีดบวกกว่า 5% คาดนลท.เข้าช้อนซื้อหลังราคารูดยาว 5 วันติด
DDD ดีดบวกกว่า 5% คาดนลท.เข้าช้อนซื้อหลังราคารูดยาว 5 วันติด ฟากโบรกฯชี้กำไร Q2 โตรับคำสั่งซื้อจีน แนะ "ซื้อเก็งกำไร" เคาะเป้า 103 บ. โดยล่าสุด ณ เวลา 10.04 น. อยู่ที่ระดับ 72.75 บาท เพิ่มขึ้น 3.75 บาท หรือ 5.43% สูงสุดที่ระดับ 73.50 บาท ต่ำสุดที่ระดับ 70.25 บาท มูลค่าซื้อขาย 77.72 ล้านบาท
22 พ.ค. 2561

ผู้สื่อข่าวรายงานว่า ราคาหุ้น บริษัท ดู เดย์ ดรีม จำกัด (มหาชน) หรือ DDD ณ เวลา 10.04 น. อยู่ที่ระดับ 72.75 บาท เพิ่มขึ้น 3.75 บาท หรือ 5.43% สูงสุดที่ระดับ 73.50 บาท ต่ำสุดที่ระดับ 70.25 บาท มูลค่าซื้อขาย 77.72 ล้านบาท

ทั้งนี้ ราคาหุ้น DDD ดีดตัวขึ้นแรงวันนี้ (22 พ.ค.61) หลังปรับตัวลดลงทำจุดต่ำสุดต่อเนื่อง 5 วันติด หรือคิดเป็นการปรับตัวลดลงกว่า 23% นับตั้งแต่ราคาหุ้นปิดที่ระดับ 94 บาท เมื่อวันที่ 14 พ.ค. 61 โดยปัจจัยที่ส่งผลให้ราคาหุ้นปรับตัวขึ้นแรงในวันนี้คาดมาจากนักลงทุนเข้ามาช้อนซื้อหลังราคาปรับตัวลดลงหนักก่อนหน้านี้
ด้าน บล.บัวหลวง ระบุในบทวิเคราะห์ แนะนำ “ซื้อเก็งกำไร” ในราคาเป้าหมาย 103 บาท/หุ้น คาดกำไรสุทธิไตรมาส 2/61 จะเติบโตกว่าไตรมาสก่อนหน้า เนื่องจากคำสั่งซื้อจากจีนที่กลับมาเป็นปกติ อย่างไรก็ตามฐานสูงจากยอดขายในจีนในไตรมาส 2/60 น่าจะทำให้กำไรไตรมาส 2/61 ทรงตัวหรือเพิ่มขึ้นได้เพียงเล็กน้อยเทียบกับปีก่อน ขณะที่ค่าใช้จ่ายด้านการขายและบริหารยังคงเป็นตัวแปรสำคัญที่จะหนุนหรือกดดันกำไร